
[bookmark: TextBodyBegin]Europski parlament,
–	uzimajući u obzir svoje prethodne rezolucije o Kubi, 
–	uzimajući u obzir članak 150. Poslovnika,
A.	budući da je borac za ljudska prava i vođa oporbe José Daniel Ferrer García pritvoren 11. srpnja 2021. u kontekstu raširenih prosvjeda na Kubi i da se od 14. kolovoza 2021. nalazi u izolaciji; budući da ga kubanski režim zbog njegova mirnog političkog aktivizma već više od deset godina zatvara, uznemiruje i zastrašuje; budući da od ožujka 2023. nema kontakta ni s kim i da njegova obitelj nema nikakve informacije o njegovu zdravlju te da im je uskraćeno pravo da ga posjete; 
B.	budući da kubanski režim politički zatvorenike drži u užasnim uvjetima; budući da postoje izvješća o tome da je José Daniel Ferrer u kritičnom stanju, da nema pristup liječenju niti odgovarajuće uvjete prehrane i higijene, što je oblik mučenja i nečovječnog ili ponižavajućeg postupanja; 
C.	budući da je stanje ljudskih prava na Kubi zabrinjavajuće, posebno kad je riječ o disidentima, koji su izloženi zabrinjavajućim razinama nadzora i proizvoljnog pritvaranja; budući da nije poznat broj političkih zatvorenika, ali da pouzdani izvori navode da režim u zatvoreništvu drži više od tisuću osoba, uključujući maloljetne osobe; budući da su među brojnim političkim zatvorenicima i Luis Manuel Otero Alcántara i Lizandra Gongora, čije je zdravstveno stanje kritično; 
1.	apelira na kubanski režim da hitno i bezuvjetno pusti na slobodu Joséa Daniela Ferrera i sve politički i proizvoljno pritvorene osobe kojima je sloboda oduzeta jer su ostvarivale svoje pravo na slobodno izražavanje i mirno okupljanje;
2.	osuđuje sustavna kršenja ljudskih prava i povrede prava koje kubanski režim provodi nad prosvjednicima, političkim disidentima, vjerskim vođama i aktivistima za ljudska prava, među ostalima; odlučno poziva kubanske vlasti da hitno okončaju represiju; 
3.	osuđuje mučenje te neljudsko, ponižavajuće i okrutno postupanje kubanskih vlasti prema Joséu Danielu Ferreru i drugim političkim zatvorenicima; poziva da se obiteljima žrtava progona počinjenog od strane režima do njihova puštanja na slobodu omogući hitan pristup i da se žrtvama pruži zdravstvena skrb; 
4.	ponavlja svoju bezuvjetnu potporu kubanskom narodu i svim borcima za ljudska prava na Kubi za njihovu predanost slobodama i pravima koje im režim već desetljećima uskraćuje; poziva režim da sasluša svoje građane i da se uključi u uključiv nacionalni dijalog s ciljem modernizacije i demokratizacije;
5.	ponavlja svoj poziv Vijeću da primijeni globalni režim sankcija EU-a u području ljudskih prava (europski Zakon Magnicki) i odredi sankcije osobama koje su odgovorne za stalna kršenja ljudskih prava na Kubi;
6.	ponavlja svoja prethodna stajališta o mogućnosti aktiviranja klauzule o suspenziji Sporazuma o političkom dijalogu i suradnji s obzirom na to da kubanski režim kontinuirano krši temeljne odredbe o ljudskim pravima sadržane u tom sporazumu;
7.	nalaže svojoj predsjednici da ovu Rezoluciju proslijedi kubanskom režimu, potpredsjedniku Komisije / Visokom predstavniku Unije za vanjske poslove i sigurnosnu politiku, Komisiji, državama članicama, Ujedinjenim narodima i Zajednici latinskoameričkih i karipskih država.

